CELEX: 52021PC0710
Language: lv
Date: 2021-11-23
Title: Priekšlikums PADOMES ĪSTENOŠANAS LĒMUMS, ar ko Īstenošanas lēmumu (ES) 2018/1490 groza attiecībā uz atļauju Ungārijai turpmāk piemērot īpašo pasākumu, atkāpjoties no 287. panta Direktīvā 2006/112/EK

EIROPAS KOMISIJA
            Briselē, 23.11.2021
            COM(2021) 710 final
            2021/0368(NLE)
            
            Priekšlikums
            PADOMES ĪSTENOŠANAS LĒMUMS,
            ar ko Īstenošanas lēmumu (ES) 2018/1490 groza attiecībā uz atļauju Ungārijai turpmāk piemērot īpašo pasākumu, atkāpjoties no 287. panta Direktīvā 2006/112/EK
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu Padomes Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Ar vēstuli, kas Komisijā reģistrēta 2021. gada 19. aprīlī, Ungārija pieprasīja atļauju līdz 2024. gada 31. decembrim turpināt piemērot pasākumu, ar kuru atkāpjas no PVN direktīvas 287. panta, ļaujot Ungārijai atbrīvot no PVN nodokļa maksātājus, kuru gada apgrozījums nepārsniedz 48 000 EUR ekvivalentu valsts valūtā.
            
            
               Saskaņā ar PVN direktīvas 395. panta 2. punkta otro daļu Komisija 2021. gada 28. jūnija vēstulē informēja pārējās dalībvalstis par Ungārijas pieprasījumu. Ar 2021. gada 29. jūnija vēstuli Komisija paziņoja Ungārijai, ka tās rīcībā ir visa vajadzīgā informācija, lai izvērtētu pieprasījumu. 
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, kas ietver iespēju atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē, ka nodokļa maksātājam par viņa veiktu preču piegādi un sniegtajiem pakalpojumiem nav jāiekasē PVN, kā rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. pantu konkrētas dalībvalstis, kas pievienojušās pēc 1978. gada 1. janvāra, var piemērot atbrīvojumu no nodokļa tādiem nodokļa maksātājiem, kuru gada apgrozījums nepārsniedz minētajā pantā norādīto summu ekvivalentu attiecīgās valsts valūtā pēc valūtas maiņas kursa, kas bija spēkā to pievienošanās dienā.
            
            
               Saskaņā ar PVN direktīvas 287. panta 12. punktu Ungārija drīkst atbrīvot no PVN tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā. 
            
            
               Saskaņā ar Padomes Īstenošanas lēmumu (ES) 2018/1490
                  2
                Ungārijai tika atļauts līdz 2021. gada 31. decembrim piemērot augstāku robežvērtību un tādējādi atbrīvot no PVN tos nodokļa maksātājus, kuru gada apgrozījums nepārsniedz 48 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā. 
            
            
               Atļauja turpināt izmantot atbrīvojumu arī pēc 2021. gada attiecībā uz nodokļa maksātājiem, kuru gada apgrozījums nepārsniedz 48 000 EUR ekvivalentu HUF izteiksmē, būtu būtisks vienkāršojums personām, kuras vada salīdzinoši mazus uzņēmumus. Nodokļa maksātājiem, uz kuriem attiecas šis atbrīvojums, nav jāatskaita un jāmaksā PVN, tie nav jāreģistrē kā PVN maksātāji vai jāveic pilnīga un detalizēta uzskaite par darījumiem, kas apliekami ar PVN. Pateicoties šiem vienkāršojumiem, mazo uzņēmumu īpašnieki var veltīt vairāk laika un resursu sava uzņēmuma attīstībai. Nodokļa maksātājiem šis atkāpes pasākums joprojām ir fakultatīvs. Proti, mazajiem uzņēmumiem, kuru apgrozījums nepārsniedz robežvērtību, joprojām būs iespēja izmantot savas tiesības piemērot parasto PVN režīmu.
            
            
               Turklāt PVN iekasēšanas izmaksas no nodokļa maksātājiem, kuri vada uzņēmumus ar salīdzinoši zemu apgrozījumu, kas rodas, sniedzot nodokļa maksātāju pakalpojumus šiem nodokļa maksātājiem un veicot to nodokļu deklarāciju revīziju, ir nesamērīgi augstas salīdzinājumā ar iekasēto nodokļu summu. Līdz ar to, piemērojot atbrīvojumu no PVN mazajiem uzņēmumiem, ieņēmumu administrācija var novirzīt vairāk resursu krāpšanas nodokļu jomā, nodokļu nemaksāšanas un izvairīšanās no nodokļu maksāšanas novēršanai un apkarošanai, kā arī nodokļa maksātāju pakalpojumu kvalitātes un PVN iekasēšanas efektivitātes uzlabošanai no liela mēroga uzņēmējiem.
            
            
               Pasākums būtiski neietekmē kopējo PVN ieņēmumu summu vai kopējo nodokļu ieņēmumu summu, kas iekasēta galapatēriņa posmā.
            
            
               Atkāpes pasākums, ar ko vienkāršo mazo uzņēmēju pienākumus, atbilst Eiropas Savienības noteiktajiem mērķiem attiecībā uz mazajiem uzņēmumiem.
            
            
               Tādēļ ir lietderīgi atļaut Ungārijai piemērot atkāpes pasākumu līdz 2024. gada 31. decembrim.
            
            
            
               •Saskanība ar pašreizējiem noteikumiem konkrētajā politikas jomā
            
            
               Atkāpes pasākums ir saskaņā ar Direktīvas (ES) 2020/285, ar kuru groza PVN direktīvas 281.–294. pantu par īpašo režīmu mazajiem uzņēmumiem
                  3
               , mērķiem, kas izrietēja no rīcības plāna PVN jomā
                  4
               , un tā nolūks ir izveidot modernu un vienkāršotu režīmu šiem uzņēmumiem. Proti, tā mērķis ir samazināt PVN saistību izpildes izmaksas un konkurences izkropļojumus gan valstī, gan ES līmenī, mazināt robežvērtības negatīvo ietekmi un atvieglot uzņēmumiem saistību izpildi un nodokļu administrācijai – uzraudzības veikšanu.
            
            
               Turklāt 48 000 EUR robežvērtība ir atbilstīga Direktīvai (ES) 2020/285, jo saskaņā ar to dalībvalstis var noteikt gada apgrozījuma robežvērtību atbrīvojumam no PVN, kura nepārsniedz 85 000 EUR (vai ekvivalentu valsts valūtā).
            
         
         
            
               Citām dalībvalstīm ir piešķirtas līdzīgas atkāpes ar mērķi atbrīvot no PVN tos nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. un 287. pantā. Nīderlandei
                  5
                noteiktā robežvērtība ir 25 000 EUR, Itālijai
                  6
                – 30 000 EUR, Beļģijai – 25 000 EUR
                  7
               , Luksemburgai
                  8
                – 35 000 EUR, Polijai
                  9
               , Latvijai
                  10
                un Igaunijai
                  11
                noteiktā robežvērtība ir 40 000 EUR, Lietuvai
                  12
                – 55 000 EUR, Horvātijai
                  13
                – 45 000 EUR, Maltai
                  14
                – 30 000 EUR, Slovēnijai
                  15
                – 50 000 EUR un Rumānijai
                  16
                – 88 500 EUR.
            
            
               Atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. Turklāt 2024. gada 31. decembra noteikšana par īpašā pasākuma termiņa beigām, kā to pieprasīja Ungārija, ir saskaņota ar prasībām Direktīvā (ES) 2020/285. Minētajā direktīvā ir paredzēts, ka dalībvalstīm valsts noteikumi, kuri tām ir jāpieņem, lai izpildītu direktīvas prasības, būs jāpiemēro no 2025. gada 1. janvāra.
            
            
               Tādējādi ierosinātais pasākums atbilst spēkā esošajiem PVN direktīvas noteikumiem.
            
            
               •Saskanība ar citām Savienības politikas jomām
            
            
               Komisija pastāvīgi ir uzsvērusi vajadzību pēc vienkāršākiem noteikumiem mazajiem uzņēmumiem. Šajā sakarā Komisija 2020. gada martā pieņēma MVU stratēģiju ilgtspējīgai un digitālai Eiropai
                  17
               , kurā tā apņēmās turpināt darbu, lai samazinātu slogu MVU. Viens no minētās stratēģijas pīlāriem ir mērķis samazināt regulatīvo slogu MVU. Ciktāl tas attiecas uz fiskālajiem noteikumiem, šis īpašais pasākums atbilst šādiem mērķiem. Tas atbilst arī 2020. gada rīcības plānam taisnīgas un vienkāršas nodokļu sistēmas izveidei, kas atbalsta ekonomikas atveseļošanas stratēģiju
                  18
               , kurā atzīts, ka nodokļu saistību izpildes izmaksas ES joprojām ir augstas un ka saistību izpildes izmaksas maziem uzņēmumiem parasti ir ievērojami augstākas nekā lieliem uzņēmumiem.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot nodokļu iekasēšanu attiecībā uz mazajiem nodokļa maksātājiem un nodokļu administrācijai.
            
            
               •Juridiskā instrumenta izvēle
            
            
               Ierosinātais instruments ir Padomes īstenošanas lēmums.
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Apspriešanās ar ieinteresētajām personām netika veikta. Šā priekšlikuma pamatā ir Ungārijas pieprasījums, un tas attiecas tikai uz šo konkrēto dalībvalsti.
            
            
               •Ietekmes novērtējums
            
         
         
            
               
                  Saskaņā ar priekšlikumu Padomes Īstenošanas lēmumam Ungārijai tiek atļauts turpināt piemērot atbrīvojumu no PVN tiem nodokļa maksātājiem, kuru gada apgrozījums nepārsniedz EUR 48 000 ekvivalentu HUF izteiksmē. Personām, kuru apliekamais apgrozījums nepārsniedz minēto robežvērtību, nebūs jāreģistrējas, lai tās varētu identificēt PVN nolūkā, un tādējādi pasākuma rezultātā samazināsies to administratīvais slogs, jo tām nebūs jāveic PVN uzskaite vai jāiesniedz PVN deklarācijas. Attiecīgi pasākumam, iespējams, būs pozitīva ietekme uz nodokļu administrāciju, jo pasākuma rezultātā samazināsies to administratīvais slogs. 
               
               
                  Saskaņā ar Ungārijas iestāžu sniegto informāciju pamatojums augstākas robežvērtības ieviešanai paliek nemainīgs. Līdz 2020. gada 31. decembrim no PVN bija atbrīvoti 766 118 nodokļa maksātāji, kuru apgrozījuma robežvērtība nepārsniedza 48 000 EUR ekvivalentu HUF izteiksmē, kas ir par 14 % vairāk nekā pirms augstākas robežvērtības ieviešanas 2019. gadā. Kā uzsvēra Ungārija, būtu jāņem vērā tas, ka, uzlabojoties ekonomikai, palielinās to nodokļu maksātāju ieņēmumi, kuri var pretendēt uz personīgo atbrīvojumu, kas būtu jāņem vērā, nosakot robežvērtību. Savukārt pēc 2019. gada tikai viena trešdaļa nodokļa maksātāju, kuri iepriekš bija PVN maksātāji un kuru gada apgrozījums nepārsniedza 48 000 EUR ekvivalentu HUF izteiksmē, izmantoja PVN atbrīvojumu.
               
               
                  Ja tiek aplūkota ietekme uz budžetu, tad saskaņā ar Ungārijas sniegto informāciju, Padomes Īstenošanas lēmumā (ES) 2018/1498 paredzētā robežvērtības palielināšana no 35 000 EUR ekvivalenta HUF līdz 48 000 EUR ekvivalentam HUF no 2019. gada 1. janvāra, 2019. gadā radīja budžeta zaudējumus 7,3 miljardu HUF apmērā (aptuveni 0,1-0,2 % no PVN ieņēmumiem uzkrājumu izteiksmē).
               
               
                  Nodokļa maksātājiem šis atkāpes pasākums būs fakultatīvs. Nodokļa maksātāji varēs izvēlēties arī parasto PVN režīmu saskaņā ar Direktīvas 2006/112/EK 290. pantu.
               
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
            
               
                  Pēc tam, kad būs stājusies spēkā Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi
                     19
                  , Ungārija neveiks kompensācijas aprēķinus no PVN pašu resursu pārskata par 2021. finanšu gadu un turpmākajiem gadiem.
               
            
            
               2021/0368 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Īstenošanas lēmumu (ES) 2018/1490 groza attiecībā uz atļauju Ungārijai turpmāk piemērot īpašo pasākumu, atkāpjoties no 287. panta Direktīvā 2006/112/EK
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  20
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 287. panta 12) punktu Ungārija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Ar Padomes Īstenošanas lēmumu (ES) 2018/1490
                  21
                Ungārijai tika atļauts ieviest īpašu pasākumu, atkāpjoties no Direktīvas 2006/112/EK 287. panta, lai līdz 2021. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281. līdz 294. pantu, izvēloties agrāko datumu, atbrīvotu no PVN tos nodokļa maksātājus, kuru gada apgrozījums nepārsniedz 48 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās Savienībai dienā (“īpašais pasākums”).
            
            
               (3)Ar vēstuli, kas Komisijā reģistrēta 2021. gada 19. aprīlī, Ungārija iesniedza Komisijai pieprasījumu par atļauju turpināt piemērot īpašo pasākumu līdz 2024. gada 31. decembrim, proti, datumam, līdz kuram dalībvalstīm jātransponē Padomes Direktīva (ES) 2020/285
                  22
               , ar ko paredz vienkāršākus PVN noteikumus mazajiem uzņēmumiem. Ar minēto direktīvu arī atļauj dalībvalstīm atbrīvot no nodokļa tādus nodokļa maksātājus, kuru gada apgrozījums dalībvalstī nepārsniedz robežvērtību 85 000 EUR vai līdzvērtīgu summu attiecīgās valsts valūtā.
            
         
         
            
               (4)Saskaņā ar Direktīvas 2006/112/EK 395. panta 2. punkta otro daļu Komisija ar 2021. gada 28. jūnija vēstuli nosūtīja pārējām dalībvalstīm Ungārijas pieprasījumu. Ar 2021. gada 29. jūnija vēstuli Komisija paziņoja Ungārijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (5)Īpašais pasākums atbilst Direktīvai (ES) 2020/285, kuras mērķis ir samazināt PVN saistību izpildes izmaksas mazajiem uzņēmumiem, konkurences izkropļojumus gan atsevišķu valstu, gan Savienības līmenī un negatīvo ietekmi, ko rada pāreja no atbrīvojuma uz nodokļa piemērošanu (“robežvērtības efekts”). Tās mērķis ir arī atvieglot mazajiem uzņēmumiem saistību izpildi un nodokļu iestādēm – uzraudzības veikšanu. Robežvērtība 48 000 EUR atbilst 284. pantam Direktīvā 2006/112/EK.
            
            
               (6)Nodokļa maksātājiem šis īpašais pasākums arī turpmāk būs fakultatīvs. Nodokļa maksātāji joprojām var izvēlēties parasto PVN režīmu saskaņā ar Direktīvas 2006/112/EK 290. pantu.
            
            
               (7)Saskaņā ar Ungārijas sniegto informāciju īpašajam pasākumam būs tikai nenozīmīga ietekme uz Ungārijas PVN ieņēmumu kopējo summu, ko tā iekasē galapatēriņa posmā.
            
            
               (8)Pēc tam, kad būs stājusies spēkā Padomes Regula (ES, Euratom) 2021/769
                  23
               , Ungārija neveiks kompensācijas aprēķinus attiecībā uz PVN pašu resursu pārskatu par 2021. finanšu gadu un turpmākajiem gadiem.
            
            
               (9)Ņemot vērā īpašā pasākuma pozitīvo ietekmi, samazinot administratīvo slogu un saistību izpildes izmaksas mazajiem uzņēmumiem un nodokļu iestādēm, kā arī to, ka tam nav būtiskas ietekmes uz kopējiem PVN ieņēmumiem, būtu jāatļauj Ungārijai īpašo pasākumu piemērot vēl vienu laikposmu.
            
            
               (10)Atļauja piemērot īpašo pasākumu būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt robežvērtības efektivitāti un piemērotību. Turklāt saskaņā ar Direktīvas (ES) 2020/285 3. panta 1. punktu dalībvalstīm līdz 2024. gada 31. decembrim ir jāpieņem un jāpublicē normatīvie un administratīvie akti, kas vajadzīgi, lai izpildītu minētās direktīvas 1. panta prasības, un tām minētie noteikumi jāpiemēro no 2025. gada 1. janvāra. Tādēļ ir lietderīgi atļaut Ungārijai piemērot īpašo pasākumu līdz 2024. gada 31. decembrim.
            
            
               (11)Tādēļ būtu attiecīgi jāgroza Īstenošanas lēmums (ES) 2018/1490,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmuma (ES) 2018/1490 2. pantu aizstāj ar šādu:
            
            
               “2. pants
            
            
               Šo lēmumu piemēro no 2019. gada 1. janvāra līdz 2024. gada 31. decembrim.” 
            
            
               2. pants
            
            
               Šis lēmums ir adresēts Ungārijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (3)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (4)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu – laiks pieņemt lēmumu” (COM(2016) 148 final).
               
               
                  
                     (5)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (6)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (7)
                  
                        Padomes Īstenošanas lēmums (ES) 2018/2077 (2018. gada 20. decembris), ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 331, 28.12.2018., 222. lpp.).
               
               
                  
                     (8)
                  
                        Padomes Īstenošanas lēmums (ES) 2019/2210 (2019. gada 19. decembris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 332, 23.12.2019., 155. lpp.).
               
               
                  
                     (9)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32.–33. lpp.).
               
               
                  
                     (10)
                  
                        Padomes Īstenošanas lēmums (ES) 2020/1261 (2020. gada 4. septembris), ar kuru groza Īstenošanas lēmumu (ES) 2017/2408, ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020.,4. lpp.).
               
               
                  
                     (11)
                  
                        Padomes Īstenošanas lēmums (ES) 2021/358 (2021. gada 22. februāris), ar kuru groza Īstenošanas lēmumu (ES) 2017/563, ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 69, 26.2.2021., 4. lpp.).
               
               
                  
                     (12)
                  
                        Padomes Īstenošanas lēmums (ES) 2021/86 (2021. gada 22. janvāris), ar ko Lietuvas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 30, 28.1.2021., 2. lpp.).
               
               
                  
                     (13)
                  
                        Padomes Īstenošanas lēmums (ES) 2020/1661 (2020. gada 3. novembris), ar kuru groza Īstenošanas lēmumu (ES) 2017/1768, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 374, 10.11.2020., 4. lpp.).
               
               
                  
                     (14)
                  
                        Padomes Īstenošanas lēmums (ES) 2021/753 (2021. gada 6. maijs), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu, un atceļ Īstenošanas lēmumu (ES) 2018/279 (OV L 163, 10.5.2021., 1. lpp.).
               
               
                  
                     (15)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (16)
                  
                        Padomes Īstenošanas lēmums (ES) 2020/1260 (2020. gada 4. septembris), ar kuru groza Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020., 1. lpp.).
               
               
                  
                     (17)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “MVU stratēģija ilgtspējīgai un digitālai Eiropai”, COM(2020) 103 final.
               
               
                  
                     (18)
                  
                        Komisijas paziņojums Eiropas Parlamentam un Padomei “Rīcības plāns taisnīgas un vienkāršas nodokļu sistēmas izveidei, kas atbalsta ekonomikas atveseļošanas stratēģiju” (COM(2020) 312 final, 15.7.2020.).
               
               
                  
                     (19)
                  
                        Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 165, 11.5.2021., 9. lpp.).
               
               
                  
                     (20)
                  
                        OV L 347, 11.12.2006., 1. lpp.
               
               
                  
                     (21)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (22)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (23)
                  
                        Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 165, 11.5.2021., 9. lpp.).